**Biedrības “Latvijas Rakstnieku savienība”**

**biedru uzņemšanas un izslēgšanas nolikums**

**1. Uzņemšanas kritēriji**

* 1. Biedrības “Latvijas Rakstnieku savienība” (turpmāk tekstā – Biedrība) biedra statusa pretendentam ir jābūt radošās / zinātniskās darbības apliecinājumam.
  2. Rakstnieks(-ce) (dzejnieks, prozaiķis, esejists): jābūt izdotām divām grāmatām vai vienai grāmatai, kas guvusi plašu atzinību, kā arī tiek ņemts vērā otrās grāmatas manuskripts, ja kopā ar to iesniegts grāmatu izdevniecības rakstisks apliecinājums par minētā manuskripta plānoto izdošanu. Vienlaikus ar dokumentu paketi, ja Ekspertu komisija ir lūgusi, jāiesniedz arī grāmatu, manuskriptu teksti. Pašizdotu grāmatu iesniegšana ir obligāta. Ekspertiem pēc viņu ieskatiem ir tiesības pieprasīt papildu informāciju un tekstus.
  3. Dramaturgs(-ģe): jābūt iestudētām 2 lugām (dramatizējumiem, libretiem) Latvijas profesionālajos repertuārteātros vai neatkarīgajos teātros. Lugu publikācijas (vai to teksti elektroniskā formātā) tiek iesniegtas pēc ekspertu pieprasījuma. Ekspertiem pēc viņu ieskatiem ir tiesības pieprasīt papildu informāciju un tekstus.
  4. Tulkotājs(-a): jābūt izdotām 3 grāmatām. Vienlaikus ar dokumentu paketi, ja Ekspertu komisija ir lūgusi, jāiesniedz arī grāmatu teksti. Pašizdotu grāmatu iesniegšana ir obligāta. Ekspertiem pēc viņu ieskatiem ir tiesības pieprasīt papildu informāciju un tekstus.
  5. Literatūras kritiķis(-e): kritiķim(-ei) jābūt vismaz 5 gadu kritiku rakstīšanas stāžam. Jāiesniedz 10 galveno publikāciju (blogu u.tml.) teksti elektroniskā formātā vai kopiju veidā. Ekspertiem pēc viņu ieskatiem ir tiesības pieprasīt papildu informāciju un tekstus.
  6. Literatūrzinātnieks (-ce): jābūt doktorantam(-ei) vai aizstāvētai disertācijai, kas jāiesniedz vienlaikus ar dokumentu paketi, kā arī jāiesniedz 5 – 10 zinātniskās publikācijas. Ekspertiem pēc viņu ieskatiem ir tiesības pieprasīt papildu informāciju un tekstus.
  7. Visām minētajām pretendentu grupām kā būtisks uzņemšanas kritērijs tiek vērtēts arī punktos 1.1 – 1.5. nenorādītais veikums: Kopotu rakstu un Rakstu sakārtošana, izlašu veidošana, nozīmīgi priekšvārdi, pēcvārdi, biogrāfiskie pētījumi, publikācijas par latviešu autoriem un literatūru prestižos ārzemju izdevumos, kas saistītas ar latviešu literatūras popularizāciju, un citas literārajam procesam nozīmīgas publikācijas / datubāzes / enciklopēdijas papīra vai elektroniskajā formātā.
  8. Ja pretendents darbojas vairākās literatūras jomās / žanros, tad situācijās, kad pretendenta veikums precīzi neatbilst kāda no šī nolikuma iepriekšējos punktos norādītajiem kritērijiem, eksperti izvērtē pretendenta kopējo pienesumu latviešu literatūrā, summējot dažādās literatūras jomās paveikto.
  9. Ja pretendenta darbība literatūrā neatbilst nevienai no 1.1.-1.5. minētajām jomām, eksperti izvērtē tā īpašo ieguldījumu latviešu literatūras attīstībā.

1. **Dokumentu iesniegšanas kārtība**
   1. Iesniegumu (parakstītu), Biedrības biedru rakstveida ieteikumus (jābūt trīs rekomendētāju parakstītiem ieteikumiem), kuri ir Biedrības biedri nepārtrauktus trīs gadus, īsu pārskatu par savu profesionālo darbību, radošo CV (parakstītu, ar norādītiem saziņas avotiem – tālruņa numurs, elektroniskā pasta adrese), ja kāda objektīva iemesla dēļ, iesniegšanas brīdī nevar klātienē iesniegt, to var izdarīt elektroniski, tos nosūtot uz Biedrības elektronisko pastu. Desmit dienu laikā no nosūtīšanas brīža dokumentus ar oriģinālparakstiem jāiesniedz Biedrībā.
   2. Dokumentu iesniegšanas termiņu saskaņo ar Ekspertu komisijas vadītāju. Dokumenti un radošo darbību apliecinoši materiāli jāiesniedz ne vēlāk kā divas nedēļas pirms Ekspertu komisijas sēdes.
   3. Grāmatas un citi iesniegtie radošās darbības apliecinošie materiāli pēc Biedrības valdes sēdes, kurā ticis izskatīts biedra uzņemšanas jautājums, tiek atdoti pretendentam. Neuzņemšanas gadījumā pretendentam izsniedz arī iesniegtos dokumentus. Iesniegtie dokumenti un materiāli tiek uzglabāti pusgadu kopš to iesniegšanas brīža, pēc tam Biedrība par tiem vairs neuzņemas atbildību.
   4. Biedrībā uzņemtajam biedram jāmaksā iestāšanās nauda. Jaunais biedrs uzņemšanas gadā ir atbrīvots no ikgadējās Biedrības biedru naudas maksas. Biedram par saviem līdzekļiem ir iespēja noformēt Biedrības biedra karti, iepriekš iesniedzot (elektroniski vai tiešā veidā) Biedrības sekretariātā savu ar autortiesībām neapgrūtinātu portretfoto izmantošanai Biedrības publicitātes vajadzībām.
2. **Ekspertu komisija un lēmumu pieņemšanas kārtība**
   1. Biedrības biedru uzņemšana norit divās kārtās – pirmajā kārtā pretendentus izvērtē Ekspertu komisija deviņu Biedrības biedru sastāvā. Ekspertu komisijas lēmumam ir rekomendējošs raksturs. Ekspertu komisijas sēde tiek sasaukta pirms Biedrības valdes sēdes.
   2. Gala lēmumu par biedra uzņemšanu pieņem uzņemšanas otrajā kārtā – Biedrības valdes atklātā balsošanā, kas norisinās pēc Biedrības valdes iepazīšanās ar Ekspertu komisijas lēmumu.
   3. Par uzņemtu Biedrības biedru skaitā uzskatāms pretendents, kas ieguvis Biedrības valdes sēdē klātesošo Biedrības valdes locekļu balsojuma absolūtu balsu vairākumu.
   4. Biedrības valdes pārstāvis divu nedēļu laikā pēc Biedrības valdes sēdes informē pretendentu par tās lēmumu, nosūtot pretendentam attiecīgu paziņojumu uz viņa norādīto elektronisko adresi, un Biedrības sekretariātā tiek noformēti / atdoti biedra / pretendenta dokumenti.
   5. Biedrības valdei nav pienākuma sniegt pretendentam sava pieņemtā lēmuma skaidrojumu.
   6. Ekspertu komisijas un Biedrības valdes balsošanas protokoli ir ierobežotas pieejamības informācija, kas pretendentam netiek izsniegta un ar kuru pretendents netiek iepazīstināts.
   7. Ekspertu komisija tiek sasaukta divas reizes gadā: rudenī (oktobrī / novembrī) un pavasarī (martā / aprīlī).
   8. Ekspertu komisijai ir tiesības pieprasīt Biedrības biedriem, kuri devuši rakstveida ieteikumus par attiecīgo pretendentu, sniegt Ekspertu komisijai papildu mutiskus vai rakstiskus skaidrojumus savu rekomendāciju pamatošanai.
   9. Pretendents, kas Biedrības valdes balsošanā nav ieguvis absolūtu balsu vairākumu, Biedrībā uzņemts netiek un atkārtoti pretendēt uz Biedrības biedra statusu, iesniedzot dokumentus šā nolikuma 2.nodaļā paredzētajā kārtībā, var ne agrāk kā trīs gadus pēc šā nolikuma 3.4.punktā norādītā paziņojuma saņemšanas par negatīvo Biedrības valdes lēmumu. Šajā gadījumā pretendenta iepriekš iesniegtie dokumenti, t.sk. rekomendētāju ieteikumi, vērtēti netiek.
3. **Izslēgšana**
   1. Biedrības biedru var izslēgt Biedrības statūtu punktos 3.7., 3.8., 3.9., 3.10., 3.11. un 3.12. paredzētajos gadījumos un kārtībā.
   2. Par Biedrības darbības diskreditēšanu tiek uzskatīta jebkura darbība, kas nav lojāla Biedrībai, Latvijas Republikai un tās Satversmei, neatbilst Latvijas valsts pamatvērtībām, nacionālās drošības interesēm un ģeopolitiskajai situācijai, kā arī jebkura rīcība, kas vērsta uz sadarbību ar valstīm, atzītām par sankciju subjektiem Starptautisko un Latvijas Republikas nacionālo sankciju likuma izpratnē, vai kuras Latvijas Republikas Saeima atzinusi par terorismu atbalstošām valstīm.
   3. Par Biedrības Statūtos paredzēto mērķu īstenošanas kavēšanu tiek uzskatīta jebkura darbība, kas rada vai nākotnē var radīt šķēršļus Biedrības sekmīgai sadarbībai ar valsts, pašvaldību un citām institūcijām un organizācijām, kā arī rīcība, kas vērsta pret literatūras attīstības veicināšanu, latviešu valodas un kultūras vērtību saglabāšanu Latvijā.
   4. Statūtu punktā 3.7. gadījumā (labprātīga izstāšanās) jautājums tiek izskatīts nākamajā Biedrības valdes sēdē pēc Biedrības valdei adresēta rakstveida iesnieguma saņemšanas, Biedrības valdei balsojot. Iesniegumā jābūt norādītiem izstāšanās iemesliem.
   5. Pēc Biedrības valdes priekšsēdētāja, valdes locekļu vai atsevišķu biedru pamatota iesnieguma, kurā iniciēta Biedrības biedra izslēgšana no Biedrības (turpmāk tekstā – Iesniegums par izslēgšanu), saņemšanas Biedrības valdē, Biedrības valde var ierosināt minētā jautājuma nodošanu izlemšanai Biedrības pārstāvju sapulcē vai Biedrības Kongresā, ja Iesniegums par izslēgšanu saņemts kalendārajā gadā, kad paredzēta kārtējā Kongresa sasaukšana.
   6. Biedrības biedru izslēgšana statūtu punktā 3.8., 3.8.1., 3.8.2., 3.8.3. paredzētajos gadījumos notiek Biedrības pārstāvju sapulcē vai Kongresā (ja Iesniegums par izslēgšanu saņemts kalendārajā gadā, kad paredzēta kārtējā Kongresa sasaukšana), kas tiek rīkots pēc Biedrības valdes vai Biedrības Revīzijas komisijas ierosinājuma klātienē vai attālināti (videokonferences režīmā).
   7. Biedrības pārstāvju sapulcē vai Kongresā (ja Iesniegums par izslēgšanu saņemts kalendārajā gadā, kad paredzēta kārtējā Kongresa sasaukšana) piedalās Iesnieguma par izslēgšanu iesniedzējs un attiecīgais biedrs, kurš telefoniski un elektroniski tiek uzaicināts ierasties, saziņai izmantojot biedra norādīto tālruņa numuru un elektroniskā pasta adresi. Par šīs informācijas precizitāti atbild Biedrības biedrs.
   8. Ja biedrs nav ieradies uz Biedrības pārstāvju sapulci vai Kongresu (ja Iesniegums par izslēgšanu saņemts kalendārajā gadā, kad paredzēta kārtējā Kongresa sasaukšana), neinformējot Biedrības valdi par neierašanās iemesliem, jautājuma izskatīšana tiek pārcelta uz nākamo Biedrības pārstāvju sapulci, informējot par to attiecīgo biedru. Ja biedrs neapmeklē arī to, jautājums par biedra izslēgšanu tiek izskatīts bez viņa līdzdalības, Biedrības pārstāvju sapulcei atklāti balsojot.
   9. Biedrības pārstāvju sapulcē vai Kongresā (ja Iesniegums par izslēgšanu saņemts kalendārajā gadā, kad paredzēta kārtējā Kongresa sasaukšana) pieņemtais lēmums par biedra izslēgšanu ir galīgs un nav pārsūdzams.
   10. Ja Biedrības biedrs nav maksājis biedra naudu vismaz trīs gadus, viņu var izslēgt par biedru naudas nemaksāšanu, ja vien tam nav attaisnojoša iemesla, kas noteikti statūtu punktos 2.3 un 2.4. Situāciju par biedru naudu maksājumiem reizi gadā apkopo Biedrības lietvedis, grāmatvedis un Biedrības revīzijas komisija.
   11. Revīzijas komisijas pārstāvis par situāciju elektroniski informē Biedrības valdi. Biedrības valde ir tiesīga noteikt periodu, kurā parāds tiek nokārtots, un uzdot Biedrības lietvedim nosūtīt biedru naudas parādniekiem informāciju par parādu uz Biedrības datubāzē norādīto adresi un elektronisko pasta adresi, kā arī informējot par parādu telefoniski.
   12. Ja parādnieks ignorē prasības pēc parāda nomaksas un vienošanās par parāda atmaksas grafiku netiek ievērota, pēc attiecīgā perioda beigām biedrs tiek izslēgts tuvākajā Biedrības valdes sēdē, pamatojoties uz Biedrības revīzijas komisijas pārstāvja ziņojumu, Biedrības valdei atklāti balsojot. Jautājumi par parādnieku izslēgšanu tiek izskatīti bez viņu klātbūtnes.